РЕГЛАМЕНТ (ЕС) № 927/2012 НА СЪВЕТА
от 16 юли 2012 година
за определяне на срока в случай на неоползотворяване на възможности за риболов съгласно протокола, уреждащ възможностите за риболов и финансовите средства, предвидени в Спогодбата за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
На 28 юни 2007 г. Съветът прие Регламент (ЕО) № 753/2007 относно сключването на спогодба за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга (1).
(2)
Тъй като действието на сегашния протокол, уреждащ възможностите за риболов и финансовите средства, предвидени в Спогодбата за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга (2) („протокола“), ще изтече на 31 декември 2012 г., на 3 февруари 2012 г. бе парафиран нов протокол. По силата на новия протокол на риболовните кораби на ЕС се предоставят възможности за риболов във водите на Гренландия.
(3)
На 16 юли 2012 г. Съветът прие Решение 2012/653/ЕС (3) за подписването и временното прилагане на новия протокол.
(4)
В съответствие с член 10, параграф 1 от Регламент (ЕО) № 1006/2008 на Съвета от 29 септември 2008 г. относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността (4), ако се установи, че броят на разрешенията за риболов или количеството възможности за риболов, предоставени на Съюза съгласно сегашния протокол, не са използвани напълно, Комисията уведомява съответните държави членки. Липса на отговор в рамките на установения от Съвета срок се приема за потвърждение, че корабите на съответната държава членка няма да използват напълно възможностите си за риболов през дадения период. Посоченият срок поради това следва да бъде установен от Съвета.
(5)
Тъй като сегашният протокол изтича на 31 декември 2012 г., а новият протокол се прилага временно от 1 януари 2013 г., настоящият регламент следва да се прилага от 1 януари 2013 г.,
ПРИЕ НАСТОЯЩИЯ РЕГЛАМЕНТ:
Член 1
1. В случай че до датата, посочена в приложението към настоящия регламент, заявленията за разрешения за риболов, които са подали държавите членки по протокола към Спогодбата за партньорство в областта на рибарството между Европейската общност, от една страна, и правителството на Дания и автономното правителство на Гренландия, от друга, не обхващат всички предоставени за годината възможности за риболов по същия протокол, Комисията разглежда заявления за разрешения за риболов от всяка друга държава членка в съответствие с член 10 от Регламент (ЕО) № 1006/2008.
2. Срокът, посочен в член 10, параграф 1 от Регламент (ЕО) № 1006/2008, е определен на 10 работни дни.
3. За всеки запас, посочен в приложението, Комисията уведомява държавите членки за степента на използване на възможностите за риболов въз основа на заявленията за разрешение, получени най-късно:
а)
един месец преди датата, посочена в приложението; и
б)
до датата, посочена в приложението.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2013 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 16 юли 2012 година.